Bokke laat wiel teen Kanada | Maroela Media
In die grapjas Adam Sandler se Amerikaanse voetbal-fliek, The Longest Yard, sê hy vir die pruimtwak-kouende antagonis dat sy sterk voetbalspan teen 'n veel swakker span moet speel; net om hul selfvertroue 'n bietjie van 'n hupstoot vir die res van die seisoen te gee.
Duidelik het iemand in wêreldrugby na Sandler se wyse raad geluister en besluit dat die Springbokke in hul laaste groepwedstryd in vanjaar se Wêreldbeker-rugbytoernooi in Japan teen Kanada moes speel.
Siya Kolisi – wat vir die volle 80 minute gespeel het – se troepe het vandag in Kobe met 66 – 7 die vloer met Kanada gevee om waarskynlik tweede (ná Nieu-Seeland) in hul groep te eindig.
Te danke aan 'n Bok-blitzkrieg in die eerste helfte het die Suid-Afrikaners reeds 'n voorsprong van 47 – 0 teen rustyd geniet en die kragmeting het naderhand meer soos 'n seweswedstryd begin lyk.
Cobus Reinach het met skoppies agter die skrum én sy vaart beïndruk en het met sy driekuns van drieë basies op sy eie vir die Bokke se bonuspunt gesorg.
Veral sy derde drie was 'n juweel: Elton Jantjies se skop is briljant deur Warrick Gelant uit die lug gepluk, waarna Damian de Allende sterk gehardloop het, en Reinach uiteindelik sy ore platgetrek het vir 'n drie wat beslis die kykweer werd is.
S'bu Nkosi het sy gebruiklike drie gedruk. (Kyodo News via AP)
Tussendeur het Kanada se Josh Larsen 'n rooi kaart gekry en Frans Steyn het net voor rustyd verdere sout in die Kanadese wonde gevryf toe hy die bal op hul doellyn onderskep het vir 'n verspot maklike drie.
In die tweede helfte het dinge bietjie slordig begin raak, maar daar was steeds kans vir Damian Willemse en Frans Malherbe om hul eerste drieë in die groen en goud gedruk het, terwyl Jantjies kwalik 'n voet met sy stelskoppe verkeerd gesit het.
Die wedstryd het dalk nie veel beteken nie – almal het geweet die Bokke sal maklik wen – maar dit sal baie vir Rassie Erasmus-hulle se selfvertroue beteken.
Nou moet hulle net hul prestasie van die eerste 40 minute vir langer periodes teen sterker spanne in die uitspeelrondes herhaal.
Springbokke: Drieë: Damian de Allende, S'bu Nkosi, Cobus Reinach (3), Warrick Gelant, Frans Steyn, Schalk Brits, Damian Willemse, Frans Malherbe. Doelskoppe: Elton Jantjies (8).
Kanada: Drie: Matt Heaton. Doelskop: Peter Nelson.
Ek weet nie wat sukkel Kanada en Namibia so nie. Hier is honderde talentvolle spelers in SA wat sal trek…. Kom shop….
WOW !! Wat great game vir die bokke span – ek was lanklaas so trots om 'n bok ondersteuner te wees!! Well done bokke – dankie vir 'n fantastiese game.